CINNEADH (AE) 2020/953 ÓN GCOMHAIRLE

an 26 Meitheamh 2020

maidir leis an gComhaontú Eitlíochta Eora-Mheánmhara idir an tAontas Eorpach agus a Bhallstáit, de pháirt, agus Ríocht Haisimíteach na hIordáine, den pháirt eile, a thabhairt i gcrích thar ceann an Aontais

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 100(2) i gcomhar le pointe (a)(v) den dara fomhír d’Airteagal 218(6) agus Airteagal 218(7) de,

Ag féachaint don togra ón gCoimisiún Eorpach,

Ag féachaint do thoiliú Pharlaimint na hEorpa (1),

De bharr an mhéid seo a leanas:

(1) Síníodh an Comhaontú Eitlíochta Eora-Mheánmhara idir an tAontas Eorpach agus a Bhallstáit, de pháirt, agus Ríocht Haisimíteach na hIordáine, den pháirt eile (2), (an “Comhaontú”) an 15 Nollaig 2010, faoi réir a thabhairt i gcrích ar dháta níos déanaí, i gcomhréir le Cinneadh 2012/750/AE ón gComhairle agus ó Ionadaithe Rialtais na mBallstát, ag teacht le chéile dóibh i dtionól na Comhairle (3).

(2) Dhaingnigh gach Ballstát an Comhaontú seachas Poblacht na Cróite, a aontaíonn don Chomhaontú i gcomhréir le hIonstraim Aontachais 2012. An Prótacal lena leasaítear an Comhaontú Eitlíochta Eora-Mheánmhara idir an tAontas Eorpach agus a Bhallstáit, de pháirt, agus Ríocht Haisimíteach na hIordáine, den pháirt eile, chun aontachas Phoblacht na Cróite leis an Aontas Eorpach (4) a chur san áireamh, síníodh é an 3 Bealtaine 2016 i gcomhréir le Cinneadh (AE) 2016/803 ón gComhairle (5).

(3) Ba cheart an Comhaontú a fhormheas thar ceann an Aontais.

(4) Áirítear, in Airteagail 3 agus 4 de Chinneadh 2012/750/AE, forálacha áirithe maidir le cinnteoireacht agus ionadaíocht i dtaca le hábhair éagsúla a leagtar amach sa Chomhaontú. I bhfianaise bhreithiúnas na Cúirte Breithiúnais an 28 Aibreán 2015 i gCás C-28/12 (6), Coimisiún v Comhairle, ba cheart deireadh a chur le cur i bhfeidhm na bhforálacha sin. Ag féachaint do na Conarthaí, níl gá le forálacha nua maidir leis na hábhair sin agus níl gá a thuilleadh leis na forálacha a bhaineann le faisnéis a sholáthar don Choimisiún a leagtar amach in Airteagal 5 de Chinneadh 2012/750/AE. Dá thoradh sin, ba cheart go scoirfeadh míreanna 2 go 5 d’Airteagal 3 agus Airteagal 4 agus Airteagal 5 de Chinneadh 2012/750/AE d’fheidhm a bheith acu ar dháta theacht i bhfeidhm an Chinnidh seo,

TAR ÉIS AN CINNEADH SEO A GHLACADH:

Airteagal 1 Leis seo, déantar an Comhaontú Eitlíochta Eora-Mheánmhara idir an tAontas Eorpach agus a Bhallstáit, de pháirt, agus Ríocht Haisimíteach na hIordáine, den pháirt eile, a fhormheas thar ceann an Aontais (7).

Airteagal 2 Tabharfaidh Uachtarán na Comhairle, thar ceann an Aontais, an fógra dá bhforáiltear in Airteagal 29(1) den Chomhaontú.

Airteagal 3 An seasamh atá le glacadh thar ceann an Aontais a mhéid a bhaineann le cinntí an Chomhchoiste faoi phointe (a) d’Airteagal 26(6) den Chomhaontú maidir le reachtaíocht an Aontais a áireamh in Iarscríbhinn III a ghabhann leis an gComhaontú, faoi réir aon choigeartuithe teicniúla is gá, cuirfidh an Coimisiún in iúl é, tar éis dó é a chur faoi bhráid na Comhairle nó a comhlachtaí ullmhúcháin le haghaidh comhairliúcháin, de réir mar a chinnfidh an Chomhairle.

Airteagal 4 Ba cheart go scoirfeadh míreanna 2 go 5 d’Airteagal 3 agus Airteagal 4 agus Airteagal 5 de Chinneadh 2012/750/AE d’fheidhm a bheith acu ar dháta theacht i bhfeidhm an Chinnidh seo.

Airteagal 5 Tiocfaidh an Cinneadh seo i bhfeidhm ar dháta a ghlactha.

Arna dhéanamh sa Bhruiséil, an 26 Meitheamh 2020. Thar ceann na Comhairle An tUachtarán A METELKO-ZGOMBIĆ

(1) Toiliú an 17 Meitheamh 2020 (nár foilsíodh fós san Iris Oifigiúil).

(2) IO L 334, 6.12.2012, lch. 3.

(3) Cinneadh 2012/750/AE ón gComhairle agus ó Ionadaithe Rialtais na mBallstát, ag teacht le chéile dóibh i dtionól na Comhairle an 15 Deireadh Fómhair 2010, maidir le síniú agus cur i bhfeidhm sealadach an Chomhaontaithe Eora-Mheánmhara idir an tAontas Eorpach agus a Bhallstáit, de pháirt, agus Ríocht Haisimíteach na hIordáine, den pháirt eile (IO L 334, 6.12.2012, lch. 1).

(4) IO L 132, 21.5.2016, lch. 81.

(5) Cinneadh (AE) 2016/803 ón gComhairle an 7 Bealtaine 2015 maidir le síniú, thar ceann an Aontais agus a Bhallstát, agus cur i bhfeidhm sealadach Prótacail lena leasaítear an Comhaontú Eitlíochta Eora-Mheánmhara idir an tAontas Eorpach agus a Bhallstáit, de pháirt, agus Ríocht Haisimíteach na hIordáine, den pháirt eile, chun aontachas Phoblacht na Cróite leis an Aontas Eorpach a chur san áireamh (IO L 132, 21.5.2016, lch. 79).

(6) Breithiúnas ón gCúirt Bhreithiúnais an 28 Aibreán 2015, Coimisiún v Comhairle, Cás C-28/12, ECLI:EU:C:2015:282.

(7) Foilsíodh an Comhaontú in IO L 334, 6.12.2012, lch. 3, mar aon leis an gcinneadh maidir le síniú.